Oordenkingsaadjies (Silver – 391 woorde) - INK - INK Oordenkingsaadjies (Silver – 391 woorde) - INK
Titel: Oordenkingsaadjies (Silver – 391 woorde)
Datum gepubliseer: 12 April 2021 Aantal woorde: 385 143 Kere gelees ♥3
Hierdie tyd van die jaar is kosmos oral in blom, sommer so oornag steek hulle hulle skaam, broos koppies uit en dans baldadig en vrolik in die wind. So asof hulle ons wil herinner aan die grootste gebeurtenis in die mensdom se bestaan. Die grootste liefdesdaad ooit op aarde.
Die wonder hiervan is die seker wete dat selfs die natuur WEET dat daar 'n dieper betekenis hierin lê en dat daar 'n mag, groter as enigiets anders, is aan wie alleen die eer moet toekom.
Paasfees het verskillende betekenisse en waardes vir verskillende mense. My kinders onthou hoe ek kleintyd vir hulle paaseiers weggesteek het wat hulle moes gaan soek. Selfs noudat hulle al volwasse is en self kinders het, is dit 'n jaarlikse instelling waaraan hulle maar al te gretig nog deelneem.
Nee, ons glo beslis nie aan die paashaas as plaasvervanger vir die Paaslam nie. Heg ook geen waarde aan al die paasversnapperinge wat in winkels aangebied word nie, geniet dit net as 'eetgoed', want ons weet wat die ware boodskap agter Paasfees is.
Ons ken die Paaslam wat vir die hele mensdom geslag is, sodat almal gered kan word. Ons gee aan Hom alleen die lof en eer vir soveel onbaatsugtige liefde.
Die punt wat ek wil maak, is dat mense so geneig is om etikette aan goed te hang. Mense oordeel so maklik as ander nie soos hulle dink of soos hulle optree nie.
Die Woord vermaan ons om baie versigtig te wees hoe ons oordeel. Moenie vinnig wees om gevoltrekkings te maak as dinge buite jou verwysingsraamwerk geskied nie.
Eendag gaan ons elkeen rekenskap moet gee oor ons eie lewe, nie vir wat ander gedoen het nie, so die veiligste opsie is en bly om na jou eie doen en late op te let en ander (sonder kritiek) te gun om hul eie keuses in die lewe te maak.
Alles gaan op die einde oor LIEFDE!
Dis liefde wat blomme laat groei!
Kom ons gebruik hierdie kosmostyd om ook saad van liefde te saai in ander se lewe en dankbaar boontoe te kyk.
Die lewe het meer as genoeg kommer en swaarkry. Kom ons probeer om die aarde 'n beter plek te maak vir ander en onsself, en nie die las te vergroot nie. Dit kos mos niks!